**Jimi Santala** (s. 5. huhtikuuta 1988 Helsinki) on suomalainen jääkiekkopuolustaja, joka pelaa Suomi-sarjajoukkue Kiekko-Espoossa.

Ura
---

Santala on Espoo Bluesin kasvatti. Hän pelasi B-junioriksi asti hyökkääjänä ja mutta vaihtoi kesken kauden 2004–2005 nykyiselle puolustajan pelipaikalleen. Santala siirtyi Hämeenlinnan Pallokerhon B-nuoriin kaudeksi 2005–2006. Kaudeksi 2006–2007 hän palasi Bluesiin, jonka SM-liigajoukkueen kanssa Santala teki kaksivuotisen sopimuksen syyskuussa 2006. Hän pelasi kuitenkin molemmat sopimuskautensa kokonaan joukkueen A-nuorissa voittaen SM-hopeaa keväällä 2007. Kaudella 2007–2008 Santala oli Bluesin A-nuorten tehokkain puolustaja ja kolmanneksi paras pistemies Sami Blomqvistin kanssa tehoilla 11+16=27. Hän sijoittui koko A-nuorten SM-liigan puolustajien pistepörssissä viidenneksi. Santala valittiin kauden päätteeksi sarjan parhaaksi puolustajaksi ja ensimmäiseen tähdistökentälliseen.

Kaudeksi 2008–2009 Santala siirtyi vuoden mittaisella sopimuksella Mestis-joukkue Mikkelin Jukureihin. Hänen ensimmäinen kautensa miesten sarjoissa toi 27 runkosarjaottelussa tehot 2+4=6, mutta Santalan kausi jäi kuitenkin reilun puolikkaan mittaiseksi loukkantumisten vuoksi. Elokuussa 2009 hän siirtyi try-outille Kiekko-Vantaaseen, josta Santala siirtyi neljän harjoitusottelun jälkeen jo samana harjoituskautena try-outille toiseen Mestis-seuraan, Jokipoikiin. Hän pelasi siellä kaksi harjoitusottelua ja palasi jo Mestis-kauden alettua syyskuussa taas lokakuun loppuun asti kestäneellä try-out -sopimuksella Kiekko-Vantaan riveihin. Santala sai joukkueeseen loppukauden 2009–2010 kattaneen sopimuksen, mutta hänen osoitteensa vaihtui taas siirtotakarajalla tammikuun 2010 lopulla, jolloin Santala siirtyi loppukaudeksi Mestiksen nousijajoukkue Rovaniemen Kiekon paitaan. Hän oli runkosarjan päätyttyä joukkueen ainoa, jonka teholukema (+1) oli plussalla. Santala onnistui kiekollisessa roolissan ja oli kevään 2010 karsintasarjan tehokkain puolustaja tehoilla 1+6=7. RoKi kuitenkin putosi kauden päätteeksi Suomi-sarjaan.

Santala jatkoi kaudella 2010–2011 uraansa Ranskan pääsarja Ligue Magnusin Pingouins de Morzinessa. Hänen ensimmäinen pääsarjakautensa toi 25 runkosarjaottelussa tehot 4+8=12 ja kuudessa playoff-ottelussa kaksi syöttöpistettä. Santala oli Ranskan Liigacupin tehokkain puolustaja HC Amiensin Pavel Kowalczykin kanssa tehoilla 1+7=8. Kaudeksi 2011–2012 hän siirtyi samassa liigassa pelaavaan Rouen Hockey Élite 76:een. Santala voitti kauden päätteeksi Ranskan-mestaruuden. Hän edusti joukkuetta myös Continental Cupissa, jonka Rouen voitti. Kaksi seuraavaa kautta Santala pelasi Gothiques d'Amiensissa. Kaudella 2012–2013 hän oli joukkueen tehokkain puolustaja tehoilla 3+17=20, joilla Santala jakoi koko Ligue Magnusin puolustajien pistepörssin seitsemännen sijan CPH Dijonin Kyle Hardyn kanssa. Kaudella 2013–2014 hän voitti koko liigan puolustajien syöttöpörssin ja sijoittui puolustajien pistepörssissä toiseksi HC Morzine-Avoriazin Carl Hudsonin jälkeen tehoilla 2+22=24.

Kaudeksi 2014–2015 Santala palasi Suomeen ja siirtyi vuoden mittaisella sopimuksella Mestis-joukkue Lempäälän Kisaan. Hänet nimettiin joukkueen varakapteeniksi. Santala oli tehoilla 6+23=29 LeKin paras syöttäjä ja toiseksi paras pistemies Markus Jokisen jälkeen. Hän jakoi Mestiksen puolustajien pistepörssin kuudennen sijan Hokin Janne Pälveen kanssa. Kaudeksi 2015–2016 Santala nimettiin LeKin kapteeniksi. Hän voitti pelipaikastaan huolimatta joukkueen sisäisen piste- ja syöttöpörssin tehoilla 6+24=30. Santala jakoi Mestiksen puolustajien pistepörssin neljännen sijan Hokin Risto Mattilan kanssa. Tammikuussa 2016 Espoo Bluesin SM-liigajoukkue lainasi hänet yhden viikonlopun ajaksi paikkaamaan poissaolojaan. Santala teki näin ollen liigadebyyttinsä 22. tammikuuta 2016 vieraissa Helsingin IFK:ta vastaan. Hän sai ottelussa jääaikaa 16.46 minuuttia. Santala pelasi kaikkiaan Bluesissa kolme ottelua ilman tehopisteitä.

Santala siirtyi kaudeksi 2016–2017 konkurssiin ajautuneen Bluesin tilalle perustettuun Espoo Unitediin, joka siirtyi pelaamaan Mestistä. Hänet nimettiin joukkueen varakapteeniksi, toimien kapteenina lähes koko kauden Hirschovitsin ollessa loukkaantuneena. Santala oli tehokkain puolustaja, paras syöttäjä ja neljänneksi paras pistemies tehoilla 4+24=28, joilla hän sijoittui Mestiksen puolustajien pistepörssissä viidenneksi. Kesken kauden 2017–2018, tammikuussa 2018 Santala siirtyi try-outille Saksan toiseksi korkeimmalle sarjatasolle DEL2-liigan Lausitzer Füchseen. Hän jatkoi siellä kauden loppuun, vaikka ei saanut ulkomaalaiskiintiön vuoksi peliaikaa pudotuspeleissä.

Kaudeksi 2018–2019 Santala siirtyi vuoden mittaisella sopimuksella Suomi-sarjaan perustetun Kiekko-Espoon joukkueeseen.

Muuta
-----

Santalan isoveli Jomi pelasi omalla urallaan alemmissa sarjoissa ja ulkomailla. Hän on sittemmin toiminut pelaaja-agenttina.

Jimi Santala on pelannut myös Rullakiekon SM-liigaa Grankulla IFK:ssa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2008–2009 | Jukurit | Mestis | 27 | 2 | 4 | 6 | 16 | – | – | – | – | – |
| 2009–2010 | Kiekko-Vantaa | Mestis | 21 | 1 | 7 | 8 | 49 | – | – | – | – | – |
|  | RoKi | Mestis | 8 | 0 | 5 | 5 | 10 | – | – | – | – | – |
| 2010–2011 | HC Morzine-Avoriaz | Ranska | 25 | 4 | 8 | 12 | 35 | 6 | 0 | 2 | 2 | 6 |
| 2011–2012 | Rouen HE | Ranska | 22 | 1 | 10 | 11 | 12 | 12 | 2 | 1 | 3 | 6 |
| 2012–2013 | HC Amiens | Ranska | 26 | 3 | 17 | 20 | 18 | 5 | 1 | 1 | 2 | 2 |
| 2013–2014 | HC Amiens | Ranska | 26 | 2 | 22 | 24 | 8 | 5 | 0 | 4 | 4 | 2 |
| 2014–2015 | LeKi | Mestis | 41 | 6 | 23 | 29 | 28 | 5 | 1 | 4 | 5 | 2 |
| 2015–2016 | LeKi | Mestis | 45 | 6 | 24 | 30 | 20 | – | – | – | – | – |
|  | Blues | SM-liiga | 3 | 0 | 0 | 0 | 4 | – | – | – | – | – |
| 2016–2017 | Espoo United | Mestis | 44 | 4 | 24 | 28 | 24 | 11 | 0 | 0 | 0 | 4 |
| 2017–2018 | Espoo United | Mestis | 28 | 3 | 12 | 15 | 10 | – | – | – | – | – |
|  | Lausitzer Füchse | DEL2 | 8 | 0 | 1 | 1 | 2 | – | – | – | – | – |
| 1 kausi | yhteensä | SM-liiga | 3 | 0 | 0 | 0 | 4 | – | – | – | – | – |
| 6 kautta | yhteensä | Mestis | 214 | 22 | 99 | 121 | 157 | 16 | 1 | 4 | 5 | 6 |
| 4 kautta | yhteensä | Ranska | 99 | 10 | 57 | 67 | 73 | 28 | 3 | 8 | 11 | 16 |

Lähteet
-------

* Jimi Santala The Internet Hockey Databasessa (englanniksi)
* Jimi Santala Eurohockey-sivustolla (englanniksi)
* Jimi Santala *Elite Prospects*. Everysport Media Group AB.  (englanniksi)

### Viitteet

1. ↑  Källarsson jatkaa, Näätänen lähtee *Jatkoaika.com*.  26.9.2006. Jatkoaika r.y. Viitattu 4.9.2014.
2. 1 2  Kemppainen, Jesse: Jimi Santala: "Jukurit nähdään pleijareissa" *Jatkoaika.com*.  20.12.2008. Jatkoaika r.y. Viitattu 4.9.2014.
3. 1 2 3 4 5  Jimi Santala *Elite Prospects*. Everysport Media Group AB.  (englanniksi)
4. ↑  Jukurit julkaisi runkoaan *Jatkoaika.com*.  23.4.2008. Jatkoaika r.y. Viitattu 4.9.2014.
5. ↑  Hämäläinen, Tuomas: Jukureiden päättötodistukset *Jatkoaika.com*.  8.3.2009. Jatkoaika r.y. Viitattu 4.9.2014.
6. ↑  Grünn ja Lehtonen lohipaitojen haaviin *Jatkoaika.com*.  12.8.2009. Jatkoaika r.y. Viitattu 4.9.2014.
7. ↑  Olli Korkeavuori Jokipoikien hätäavuksi *Jatkoaika.com*.  3.9.2009. Jatkoaika r.y. Viitattu 4.9.2014.
8. ↑  Jimi Santala jälleen Vantaalle *Jatkoaika.com*.  21.9.2009. Jatkoaika r.y. Viitattu 4.9.2014.
9. ↑  Liikennettä RoKin ja Kiekko-Vantaan pakistoissa *Jatkoaika.com*.  31.1.2010. Jatkoaika r.y. Viitattu 4.9.2014.
10. ↑  Räsänen, Jukka-Pekka: RoKin pelaaja-arvioinnit 2009–2010 *Jatkoaika.com*.  19.4.2010. Jatkoaika r.y. Viitattu 4.9.2014.
11. ↑  Jimi Santala siirtyy Ranskaan *Jatkoaika.com*.  4.5.2010. Jatkoaika r.y. Viitattu 4.9.2014.
12. ↑  Abonnement 2011/2012 + transferts - DRAGONS DE ROUEN  9.5.2011. RHE 76. Viitattu 4.9.2014. (ranskaksi)
13. ↑  LeKi hankki kolme lisävahvistusta *Jatkoaika.com*.  25.7.2014. Jatkoaika r.y. Viitattu 4.9.2014.
14. ↑  LeKi nimesi kapteenistonsa *Jatkoaika.com*.  25.7.2014. Jatkoaika r.y. Viitattu 9.9.2014.
15. ↑  Seppä, Lassi: Tuore LeKi-kapteeni Santala: "Ei lähtenyt niin kuin piti" *Jatkoaika.com*.  16.9.2015. Jatkoaika r.y. Viitattu 21.9.2015.
16. ↑  LeKin pistekärki lainalle Espooseen *Jatkoaika.com*.  22.1.2016. Jatkoaika r.y. Viitattu 22.1.2016.
17. ↑  Ottelutilastot *liiga.fi*.  22.1.2016. Jääkiekon SM-liiga Oy. Viitattu 22.1.2016.
18. ↑  Miettinen, Heikki: Espoon Mestis-seuran nimi yhä salaisuus, Hirschovitsia houkutellaan *HS.fi*.  2.6.2016. Sanoma Media Finland Oy. Viitattu 2.6.2016.
19. ↑  Espoo Unitedille viiden miehen kapteenisto - Hirschovitsistä kapteeni *Jatkoaika.com*.  14.9.2016. Jatkoaika r.y. Viitattu 24.9.2016.
20. ↑  Espoo Unitedin rivit harvenevat - kokenut puolustaja siirtyy Saksaan *Jatkoaika.com*.  26.1.2018. Jatkoaika r.y. Viitattu 26.1.2018.
21. ↑  KIEKKO-ESPOOLLE KOKEMUSTA JA TAITOA PUOLUSTUSPÄÄHÄN *facebook.com*.  5.7.2018. Kiekko-Espoo Ry. Viitattu 5.7.2018.